open-index/open-wikipedia-markdown huggingface dataset:
Teresa Rosenius

**Teresa Rosenius** (usein myös muodossa **Theresa Rosenius**) (12. tammikuuta 1944 Helsinki – 29. joulukuuta 2018 Helsinki) oli Yleisradion ruotsinkielinen sekä Mainostelevision kuuluttaja ja iskelmälaulaja. Hänen vuonna 1965 julkaistu singlensä ”Menolippu” myi 12&nbsp;000 kappaletta.

Rosenius toimi 1960-luvun puolivälissä Mainos-TV:n ohjelmaosuuksien kuuluttajana. Vuonna 1965 hän levytti suomeksi Neil Sedakan tunnetuksi tekemän kappaleen ”One Way Ticket” nimellä ”Menolippu”, jonka suomenkieliset sanat teki Sauvo Puhtila.

Roseniuksen singlen ”Menolippu” kääntöpuolella oli Jaakko Salon ja Juha Vainion kirjoittama ”Dannyn kersantti”. Roseniuksen lyhyeksi jääneen levytysuran toinen single oli vuonna 1966 julkaistu ”Aamu liian lyhyt on” / ”Nyt mitä teen”.

1960-luvun loppupuolella Teresa Rosenius toimi Keihäsmatkojen oppaana Mallorcalla. Myöhemmin hän työskenteli kuvaussihteerinä MTV:ssä.

## Lähteet

## Aiheesta muualla
*
Johannes Lilje

**Johannes (Hanns) Lilje** (s. 20. elokuuta 1899, Hannover – 1977) oli saksalainen teologi, huomattava Luther-tutkija sekä 1920-luvun puolivälistä lähtien yksi ekumeenisen liikkeen keskeisistä johtajista. Vuosina 1934–1945 hän oli Luterilaisen Maailmanliiton pääsihteeri ja vuosina 1952–1957 puheenjohtaja. Koska hän oli yksi Saksan tunnustuskirkon johtajista, hänet vangittiin Hitlerin loppuaikoina. Vuonna 1947 hänestä tuli Hannoverin maapiispa, 1955 Saksan yhtyneiden evankelis-luterilaisten kirkkojen johtava piispa ja vuonna 1950 Loccumin evankelisen akatemian johtava esimies. Lilje myös perusti Sonntagsblatt-lehden ja julkaisi tätä.

## Lähteet
Veli Paatela

**Veli Eero Paatela** (26. syyskuuta 1919 Helsinki – 10. toukokuuta 2005 Helsinki) oli suomalainen arkkitehti. Hänen suunnittelutöitään ovat yhdessä puolisonsa Kaija Paatelan kanssa useat Helsingin yliopiston maataloustieteen laitokset (1953, 1961–1967), Punaisen Ristin neurokirurginen klinikka (1957) ja Valtion seerumlaitos (1959) sekä veljensä Jaakko Paatelan kanssa Kotkan keskussairaala. Hänen toinen veljensä Juhani Paatela oli maataloustieteilijä sekä sisarensa Marja Pöyry arkkitehti ja pianisti.

Paatela sai professorin arvonimen vuonna 1993.

## Lähteet
Silonäkinparta

**Silonäkinparta** (*Chara braunii*) on näkinpartaisleviin kuuluva levälaji, joka elää lähinnä makeassa vedessä.

Silonäkinparta haarautuu muiden näkinpartalajien tapaan kortemaisesti. Se on väriltään vaaleanvihreä ja siitä puuttuvat muille suvun lajeille ominaiset kuorisolut.

Silonäkinpartaa kasvaa Ruotsin puolella Perämeren pohjoisosassa. Suomessa sitä on tavattu Kiiminkijoen ja Kokemäenjoen estuaareissa 1980- ja 1990-luvuilla. Suomenlahden Venäjälle kuuluvassa osassa sitä tavattiin 1960-1980-luvulla. 1940-luvulta on havaintoja Pohjasta, Pernajasta ja Porvoosta.

Silonäkinparta kasvaa matalassa vedessä rannan tuntumassa. Se kestää pieniä suolapitoisuuksia. Lajia uhkaa rehevöityminen ja mahdollisesti moottoriveneiden aiheuttamat pyörteet.

Laji on Suomen uhanalaisuusluokituksessa vaarantunut laji (VU).

## Lähteet
Nils Grotenfelt (eversti)

**Nils Grotenfelt**, vuoteen 1676 **Groth** (20. joulukuuta 1631 &ndash; 6. huhtikuuta 1703 Joroinen) oli suomalainen eversti, joka aateloitiin sodissa saavuttamistaan ansioista ja josta tuli Grotenfelt -suvun kantaisä.

Grothin isä oli liiviläinen ratsumies Per Groth. Hänen ensimmäinen puolisonsa vuodesta 1660 oli Elisabet von Göben (k. noin 1686) ja toinen vuodesta 1688 Märta Zelov (k. 1702). Groth pestautui vain 16-vuotiaana rakuunaksi Fabian Berendesin johtamaan rakuunarykmenttiin 30-vuotisen sodan loppuvaiheessa.  Sen jälkeen hän osallistui Kaarle X Kustaan käymän Pohjan sodan alkuun Puolassa ja hänet korotettiin urhoollisuutensa takia vänrikiksi. Suomeen täydennysmiehistöä värväämään lähetetty Groth joutui venäläisiä vastaan käytyihin taisteluihin, joissa haavoittui, mutta yleni luutnantiksi. Liivinmaalle palattuaan hänestä tuli ratsumestari 1658. Seuraavana vuonna hän sai läänityksenä Paajalan Joroisten Kotkatlahden kylästä ja asettui ensimmäisen vaimonsa kanssa ilmeisesti juuri sinne sodan päätyttyä 1660. Viiden vuoden kuluttua hän astui uudelleen palvelukseen ratsumestarina. Vuonna 1668 hänestä tuli majuri Karjalan rakuunarykmenttiin, jota johti eversti Herman von Burghausen. Skoonen sodassa, joka alkoi Tanskaa vastaan 1675, Groth haavoittui vaikeasti, mutta jäi henkiin. Hänet aateloitiin 1677 Grotenfelt -nimellä ja ylennettiin seuraavana vuonna everstiluutnantiksi. Palveluksesta hän erosi 1680, mutta 1686 hän sai luvan värvätä Savosta oman rakuunarykmentin ja hänet ylennettiin sen päällikkönä everstiksi. Vielä lähes 70-vuotiaana Grotenfelt lähti Suureen Pohjan sotaan komentaen rykmenttiään, mutta joutui onnettomuuden takia keskeyttämään sotaretkensä. Hän laajensi Kotkatlahden tiluksia ja sai 1674 vielä Joroisten Järvikylän perinnölliseksi rälssiksi. Joroisten nykyistä kirkkoa edeltäneeseen vanhempaan kirkkoon Grotenfelt teki huomattavia lahjoituksia.  

## Lähteet
Cleveiitti

**Cleveiitti**  on Norjassa esiintyvä epäpuhdas radioaktiivinen muoto uraniniittimineraalista. Se koostuu pääosin uraanidioksidista (UO2), mutta vähintään noin 10&nbsp;% uraanista on korvautunut harvinaisilla maametalleilla Cleveiitti on nimetty ruotsalaisen kemistin Per Teodor Cleven mukaan.

Cleveiitti oli ensimmäinen tunnettu maapallolla sijaitseva lähde heliumille, jota syntyy uraanin alfahajoamisen seurauksena ja jää mineraaliin. Ensimmäisen näytteen heliumista eristi William Ramsay 23. maaliskuuta 1895, kun hän käsitteli mineraalia rikkihapolla. Myös Cleve ja Abraham Langlet onnistuivat keräämään heliumia cleveiitistä samoihin aikoihin.

Mineraalin tunnisti ensimmäisenä suomalainen tutkimusmatkailija Adolf Erik Nordenskiöld 1878 Norjan Arendalissa, Itä-Agderin läänissä.

 

## Lähteet
Ajotietokone (auto)

**Ajotietokone** on auton mittaristossa oleva pieni ”tietokone”, josta näkee tietoja auton toiminnasta ja tilasta. Ajotietokone tuli 1980-luvulla autoihin lisävarusteena, nykyään useimmista automalleista löytyy ajotietokone vakiovarusteena. Ensimmäiset ajotietokoneet näyttivät usein vain numeraalista dataa auton antureiden tuottamien tietojen perusteella.

Ajotietokoneen näyttämä tieto vaihtelee automerkin, mallin ja varustetason mukaan. Se voi näyttää esimerkiksi hetkellisen kulutuksen, keskikulutuksen, keskinopeuden, toimintasäteen (polttoaineen riittävyyden), ulkolämpötilan ja akun varauksen. 

Ajotietokoneen on pikku hiljaa korvannut uusissa autoissa, usein jo vakiovarusteena, informatiiviset LCD-näytöt, jotka voivat sijaita mittariston lisäksi muun muassa keskikonsolissa. Näissä on lisäksi vanhan ajotietokoneen pelkän informaation lisäksi paljon muitakin ominaisuuksia, esimerkiksi peruutuskamera, GPS-navigointilaitteisto sekä multimediajärjestelmä.
Ajotietokone

**Ajotietokone** voi tarkoittaa seuraavia asioita:

* ajotietokone, auton mittaristossa oleva pieni ”tietokone”
* ajotietokone, polkupyörään kytkettävä elektroninen laite
Luettelo Sannin kappaleista

Tämä on luettelo suomalaisen laulaja-lauluntekijä Sannin levyttämistä kappaleista aakkosjärjestyksessä.

## Kappaleet

## Katso myös
* Sannin diskografia

## Lähteet

## Aiheesta muualla
* Sannin diskografia Discogs.comissa
Jaakko Seppälä (graafikko)

**Jaakko Seppälä** (s. 28. joulukuuta 1977) on suomalainen graafikko, sarjakuvapiirtäjä ja -käsikirjoittaja.  

## Malinen
Seppälä loi yhdessä Markus Miettisen kanssa ''Ylioppilaslehdessä'' vuosina 2004–2012 ilmestyneen ''Malinen''-sarjakuvan. *Malinen*-sarjakuvasta julkaistiin kolme albumia ja se voitti vuoden 2007 Kemin sarjakuvakilpailun strippisarjan.  

## 100 characters
Seppälä sai kansainvälistä huomiota *10 styles, 100 characters* -työllään, jossa 10 tunnettua sarjakuvahahmoa (Asterix, Lassi, Aku Ankka, Kapteeni Haddock, Lepakkomies, Heimo Vesa, Corto Maltese, Muumipeikko, Karvinen ja Tellu) piirrettiin 10 eri sarjakuvapiirtäjän (Uderzo, Watterson, Barks, Hergé, Adams, Jarla, Pratt, Jansson, Davis ja Schulz) tyylillä. Teos herätti huomiota muun muassa Gizmodo- ja Reddit-nettipalveluissa.

## Aku Ankka
Seppälä valmisteli *100 characters* –teoksen innottamana ”omien lapsiensa iloksi” muutaman yksisivuisen Aku Ankka -tarinan. Tanskalainen Egmont-yhtiö piti erityisesti tarinoiden käsikirjoituksista ja tilasi Seppälältä lisää käsikirjoituksia. Seppälän käsikirjoittamia Aku Ankka -aiheisia sarjakuvia on julkaistu vuodesta 2015 lähtien ainakin Suomen, Ruotsin, Tanskan ja Saksan *[[Aku Ankka (lehti)|Aku Ankka]]* -lehdissä.

Jaakko Seppälä on yhdessä Markus Miettisen kanssa kääntänyt *Aku Ankan* savonkielisiä murrespesiaaleja. 

## Muuta
Jaakko Seppälä on taistelupetankin moninkertainen Suomen mestari.

## Lähteet

## Aiheesta muualla
* Jaakko Seppälä: 10 styles, 100 characters  21.9.2014.
* YleX: Suomalaistaiteilija säväyttää  22.9.2014.
* Ajankohtaista - Aku Ankka: Seppälä Suomesta 21.10.2015.
Sorry (Justin Bieberin kappale)

**Sorry** on kanadalaisen laulajan Justin Bieberin kappale albumilta *[[Purpose]]*. Se julkaistiin albumin toisena singlenä 23. lokakuuta 2015. Kappaleessa on EDM-vaikutteita, ja sen ovat tuottaneet Skrillex ja Blood Diamond. Kappaleesta julkaistiin musiikkivideo 22. lokakuuta.

## Lähteet
Jacques-Louis Soret

**Jacques-Louis Soret** (30. kesäkuuta 1827 – 13. toukokuuta 1890) oli sveitsiläinen kemisti, joka havaitsi vuonna 1878 yhdessä Marc Delafontainen kanssa ensimmäisenä alkuaine holmiumin spektroskooppisesti. Holmiumin rinnakkaislöytäjänä pidetty Per Teodor Cleve eristi sen kemiallisesti erbiumista ja tuliumista vuonna 1879.

Soret myös tunnisti otsonin rakentuvan kolmesta happi-atomista.

Soretin viiva, voimakas spektrin absorptioalue hemoglobiinille, on nimetty hänen mukaansa.

Soret toimi Geneven yliopiston kemian laitoksen esimiehenä vuodesta 1873 alkaen. Hänen poikansa Charles Soret oli myös tunnettu fyysikko ja kemisti.

## Lähteet
Luettelo Antti Tuiskun kappaleista

Tämä on **luettelo [[Antti Tuisku]]n kappaleista**. Kappaleet on pyritty järjestämään julkaisuajan mukaan vanhimmasta uusimpaan.

### 2000-luku

### 2010-luku

### 2020-luku

## Katso myös
* Antti Tuiskun diskografia

## Lähteet
Laki maatalouden velkojen vakauttamisesta

**Laki eräiden maatalouden velkain vakauttamisesta** on Suomessa aiemmin voimassa ollut laki, joka säädettiin vuonna 1932 ja jonka tarkoituksena oli helpottaa maksuvaikeuksiin joutuneiden maanviljelijöiden asemaa 1930-luvun Suomessa.

## Lain pääpiirteet
Lain perusteella Oy Maakiinteistöpankki sai oikeuden vakauttaa maataloudellisten suhdanteiden sekä korkeakorkoisten ja lyhytaikaisten velkojensa vuoksi maksuvaikeuksiin joutuneiden maanviljelijöiden velat, mikäli ne kyettiin vakauttamaan kiinnityslainalla, joka pankin arvion mukaan oli noussut enintään 70&nbsp;%:iin maatilan arvosta sekä pankin harkinnan mukaan enintään 30&nbsp;%:iin metsäkiinnityksen esineenä olevan metsän ja enintään 30&nbsp;%:iin irtaimistokiinnitykseen sisältyvän maatalousirtaimiston arvosta.

Jos maanviljelijän velat olivat määräarvoja suuremmat, hän ei voinut saada Maakiinteistöpankilta lainaa velkojensa vakauttamiseksi.

## Lähteet
Maatalouskoelaitos

**Maatalouskoelaitos** oli aiemmin Suomessa toiminut valtion laitos, joka harjoitti maatalouden koe- ja tutkimustoimintaa.

## Toiminta 1930-luvun Suomessa
Maatalouskoelaitos perustettiin vuonna 1932 asetuksella. Siihen kuuluivat seuraavat osastot:
:&ensp;1) maanviljelyskemian ja -fysiikan osasto
:&ensp;2) maatutkimusosasto
:&ensp;3) kasvinviljelysosasto
:&ensp;4) kasvinjalostusosasto
:&ensp;5) kotieläinhoito-osasto
:&ensp;6) kotieläinjalostusosasto
:&ensp;7) kasvitautiosasto
:&ensp;8) tuhoeläinosasto ja
:&ensp;9) puutarhaosasto.

Koelaitoksen osastoja voitiin tarvittaessa sijoittaa eri paikkakunnille. Paikallista kasvinviljelystoimintaa varten Suomi oli jaettu piireihin, joiden koe- ja tutkimustoiminnasta huolehti lähinnä kuhunkin piiriin perustettu koeasema. Paikallista kotieläinhoidollista koetoimintaa varten voitiin joko kasvinviljelyskoeasemien yhteyteen tai erilleen niistä tarpeen mukaan perustaa koeasemia.

## Lähteet

### Lakiviitteet
Cessna 188

**Cessna 188** on yhdysvaltalainen Cessna Aircraft Companyn suunnittelema ja valmistama maatalouslentokonesarja.

## Konetyypin historia

Cessna 188 -mallin suunnittelun pohjana käytettiin 1960-luvun alussa maatalouslentokoneiden käyttäjillä tehtyä kyselytutkimusta. Kone suunniteltiin alasiivelliseksi ja yksipaikkaiseksi. Prototyyppi lensi ensimmäisen kerran 19. helmikuuta 1965, ja malli sai tyyppihyväksynnän vuotta myöhemmin. Konetyyppiä valmistettiin alkuun kahtena eritehoisena versiona: 170&nbsp;kW moottorilla varustettuna 188:na (nimettiin vuonna 1972 AGpickupiksi) ja 250&nbsp;kW moottorilla varustettuna 188A AGwagonina. Konetyypin suosituin malli, AGtruck julkaistiin vuonna 1972. Mallissa oli sama moottori kuin AGwagonissa, mutta koneessa oli suurempi kemikaalisuppilo ja sen suurin lentoonlähtöpaino oli korkeampi. Sarjan kehittynein malli, turboahdetulla moottorilla varustettu AGhusky esiteltiin vuonna 1979. Sillä oli kaikkia edellisiä malleja korkeampi lentoonlähtöpaino.

Konetyypin tuotanto päättyi malleittain hieman eri aikaan. Ensimmäisenä lopetettiin AGpickupin tuotanto vuonna 1976, sitten AGwagonin vuonna 1981 ja lopulta AGtruckin ja AGhuskyn vuonna 1985. Konetyyppiä valmistettiin lopulta noin 3&nbsp;975 yksilöä, 53 AGpickupia, 1&nbsp;589 AGwagonia, 1&nbsp;949 AGtruckia ja 385 AGhuskya.

## Versiot
***188 AGwagon 230** – Voimalaitteena Continental O-470-R, 172&nbsp;kW (230&nbsp;hv). Suurin lentoonlähtömassa 1&nbsp;497&nbsp;kilogrammaa normaalissa käytössä, 1&nbsp;724&nbsp;kg rajoitetussa käytössä. Polttoainetilavuus 37 gallonaa, kemikaalisuppilon tilavuus 757&nbsp;litraa.
***188A AGwagon ”A” & ”B”** – Voimalaitteena Continental O-470-R, 172&nbsp;kW (230&nbsp;hv), kemikaalisuppilon tilavuus 757&nbsp;litraa.
***188B AGpickup** – Voimalaitteena Continental O-470-R tai O-470-S, 172&nbsp;kW (230&nbsp;hv), kemikaalisuppilon tilavuus 757&nbsp;litraa.
***A188 AGwagon 300** – Voimalaitteena Continental IO-520-D, 224&nbsp;kW (300&nbsp;hv), kemikaalisuppilon tilavuus 757&nbsp;litraa.
***A188A AGwagon ”A” & ”B”** – Voimalaitteena Continental IO-520-D, 224&nbsp;kW (300&nbsp;hv), kemikaalisuppilon tilavuus 757&nbsp;litraa.
***A188A AGwagon ** – Voimalaitteena Continental IO-520-D, 224&nbsp;kW (300&nbsp;hv), kemikaalisuppilon tilavuus 757&nbsp;litraa.
***A188B AGwagon ”C” ja AGtruck** – Voimalaitteena Continental IO-520-D, 224&nbsp;kW (300&nbsp;hv), kemikaalisuppilon tilavuus 1&nbsp;059&nbsp;litraa.
***T188C AGhusky** – Voimalaitteena turboahdettu Continental TSIO-520-T, 231&nbsp;kW (310&nbsp;hv), kemikaalisuppilon tilavuus 1&nbsp;059&nbsp;litraa.

## Tekniset tiedot (A188B AGtruck)

## Lähteet
*

### Viitteet
Metsälaki

**Metsälaki** (, ) on Suomen metsien taloudellista ja kestävää käyttöä määrittelevä laki.

Metsälain uusin muutos tuli voimaan vuoden 2014 alusta. Metsälain uudistukset mahdollistivat muun muassa uudistushakkuun puuston keskiläpimitasta riippumatta.

Suomen metsälaissa on määritetty puun korjuuseen, metsän uudistamiseen, metsäluonnon monimuotoisuuden turvaamiseen, suojametsiin ja suoja-alueisiin sekä lain valvontaan ja seuraamuksiin liittyvistä asioista. Kyseiseen lakiin liittyvät rikkomukset ovat metsärikkomus ja metsän hakkuun estäminen. Lisäksi rikoslaissa on pykälä nimeltä metsärikos. Laissa on myöskin maininta erityisen tärkeistä elinympäristöistä, joiden metsätaloudellinen merkitys on vähäinen. Tälläisiä alueita lain mukaan ovat rehevät lehtolaikut ja kangasmetsäsaarekkeet.

Metsälain ohella metsien käyttöön (hakkuut, metsänhoitotoimenpiteet yms.) vaikuttavat tai sitä säätelevät myös muun muassa luonnonsuojelulaki, toimenpiteiden suorittajien sertifikaattisidonnaisuudet, Tapion Metsänhoidon suositukset sekä toimenpiteiden suorittajien omat ohjeistukset. Kun Tapiosta tehtiin osakeyhtiö, asiasta annettiin hallituksen määräys, joka kirjattiin lakiin.

## Katso myös
* Metsäoikeus

## Viitteet
Roundhouse Studios

**Roundhouse Studios** oli Lontoossa, Britanniassa sijainnut musiikkistudio. Sen perusti vuonna 1975 Uriah Heep -yhtyeen tuottajana tunnettu Gerry Bron. Studio toimi alun perin toimistorakennuksen kellarissa Chalk Farmissa. Yritys ajautui kuitenkin ongelmiin 1980-luvun lopulla, jolloin se ensin muutti halvempien vuokrien perässä Hatton Gardeniin, mutta lopetti myöhemmin kokonaan toimintansa.

## Lähteet
James Harrington

**James Harrington** (joskus myös muodossa *Harington*; 3. tammikuuta 1611 – 11. syyskuuta 1677) oli englantilainen yläluokkainen kirjailija ja yhteiskuntatieteilijä, jonka tunnetuin teos on *The Commonwealth of Oceana* (1656). Teoksessa Harrington esittelee käsitystään parhaasta valtiomuodosta, jonka hänen mielestään on tasavalta.

Harrington kävi koulua Oxfordin yliopiston Trinity Collegessa vuodesta 1629. Hänen käsityksensä eri valtiomuodoista muodostui 1630-luvulla tehdyllä Euroopan-matkalla, jonka aikana hän innostui erityisesti Venetsian tasavallan hallintotavasta.

Harrington kuului Englannin kuninkaan Kaarle I:n läheiseen ystäväpiiriin. Kuninkaan teloitusta seuranneen tasavallan ja Oliver Cromwellin protektoraatin aikana hän julkaisi tunnetuimman teoksensa, tasavaltalaisen *Oceanan*. Harrington joutui vankilaan vuonna 1661 Stuart-suvun restauraation myötä.

## Harringtonin teokset
Teokset käsittelevät politiikkaa, lainsäädäntöä, valtiomuotoja ja tilastotiedettä.
*The commonwealth of Oceana (1656) 
*The Prerogative of Popular Government (1658) 
*The Art of Lawgiving (1659) 
*The Rota or a Model of a Free State or equal Commonwealth (1660) 
*A System of Politics (1661, julkaissut John Toland vuonna 1700)

## Lähteet

## Aiheesta muualla

* The Commonwealth of Oceana. Teoksen teksti. PDF, 192 sivua.
Vuoden 1634 hallitusmuoto

Ruotsin **hallitusmuoto vuodelta 1634** oli perustuslaki, joka määritteli eri valtioelinten aseman ja tehtävät. Se oli Ruotsin ensimmäinen perustuslaki, vaikkakin vuoden 1617 valtiopäiväjärjestys sisälsi perustuslaillisia määräyksiä. Hallitusmuoto valmisteltiin kuningas Kustaa II Aadolfin aikana, mutta vahvistettiin vasta kuninkaan kuoleman 1632 jälkeen. 

Valtiopäivät hyväksyivät hallitusmuodon 29. kesäkuuta 1634. Keskeisten valtioelinten tehtävät määriteltiin hallitusmuodossa niin kuin ne käytännössä olivat 1610- ja 1620-luvuilla toimineetkin. Ruotsin valtaneuvosto jäi kuitenkin johtavien virkamiesten varjoon. Valtaa jaettiin maaherrojen johtamiin lääneihin, joita oli Ruotsin puolella 11 ja Suomessa 5. Hallitusmuoto määritteli myös hovioikeuksien aseman. Perustuslain pääsuunnittelija oli kansleri Axel Oxenstierna. Oxenstiernan näkemyksen mukaisesti hallitusmuotoon sisältyy määräys, että kuningas hallitsee maata säätyjen tukemana. Hän pyrki koko uransa ajan tehostamaan ja yhtenäistämään Ruotsin hallintoa.

Oxenstierna oli vahvassa asemassa vuosien ajan myös kuninkaan kuoltua, sillä kruununperijä kuningatar Kristiina oli alaikäinen ja hänen puolestaan asioista päätti Oxenstiernan johtama holhoojahallitus. Siihen kuuluivat valtakunnankansleri Oxenstierna, valtakunnandrotsi (vastuullaan oikeusistuinten toiminta), kamarimestari (valtion kassan ja verojen keräämisen asiat), valtakunnanmarski (armeijan johtaminen) ja valtakunnanamiraali (laivasto).

Kristiinan hallituskauden jälkeen hallitusmuoto korvattiin vuoden 1660 lailla, vaikkakin seuraava hallitusmuoto säädettiin vasta vuonna 1719. Kuninkaan itsevaltiuden aikana vuodesta 1680 kuningas hallitusmuotoa ei noudatettu, sillä kuningas saattoi hallita maata säädyistä riippumatta.

## Lähteet

## Aiheesta muualla
*
Polar Metalli

**Polar Metalli Oy** on suomalainen metallialan yritys, jonka perusti Tapio Saukko vuonna 1984. Yrityksen tuotantoon kuuluvat pihagrillit, tulisijatuotteet, savupellit, ruostumattomasta teräksestä valmistetut design-tuotteet sekä alihankinta- ja sopimusvalmistustyöt.  Yrityksellä on oma grillimerkki Polar Grill. Polar Metalli on Pohjoismaiden johtava savupeltien valmistaja. 

## Historia

Polar Metalli on perheyritys, joka aloitti liiketoimintansa savupeltien valmistuksesta. Pihagrillien valmistus alkoi vuonna 1995. Vuosien varrella tuotanto on kasvanut ja laajentunut. Suuri osa tuotannosta menee nykyisin vientiin. Tärkeimpiä vientimaita ovat Pohjoismaat, Saksa, Iso-Britannia, Alankomaat, Baltian maat ja Venäjä.

Vuonna 2012 yrityksen johdossa jatkoivat perustajan Tapio Saukon lapset Markus, Matti ja Hannele Saukko. Yrityksen toimitusjohtajana on toiminut vuodesta 2012 lähtien Markus Saukko. Yrityksen perustaja Tapio Saukko on hallituksen puheenjohtaja. 

Vuonna 2014 Polar Metallilla oli 23 työntekijää. Yrityksen pääkonttori ja tuotantotilat sijaitsevat Keminmaassa. Yrityksellä on lisäksi oma verkkokauppa. 

## Liiketoiminta-alueet
* Polar Grill -pihagrillit
* Grillaustarvikkeet
* Savupellit
* Saneerauspellit
* Yläliittymäpellit
* Rst-tuotteet
* Ohutlevyalihankinta
* Sopimusvalmistus
* Jälleenmyynti
* Verkkokauppa

## Lähteet

## Aiheesta muualla
* Yrityksen sivusto
HMS Prince Albert (1864)

**HMS Prince Albert** oli Britannian kuninkaallisen laivaston matalakulkuinen rannikkopanssarilaiva, joka oli laivaston ensimmäinen alusta alkaen suunniteltu tykkitorneja käyttäväksi alukseksi. Se nimettiin kuningatar Viktorian puolison mukaan, ja hallitsijan toivomuksesta alus oli aktiivipalveluksessa yhteensä 33 vuotta aina vuoteen 1899 saakka.

## Valmistus
Alus tilattiin 8. huhtikuuta 1862 Lontoosta Cubitt Townista Samuda Brothersilta ja sen köli laskettiin 29. huhtikuuta. Alus laskettiin vesille 23. toukokuuta 1864 ja se valmistui 23. helmikuuta 1866.

## Palvelus
Alus otettiin palvelukseen Portsmouthissa, ja se poistettiin lähes välittömästi palveluksesta muutostöiden vuoksi. Alus palautettiin palvelukseen vuonna 1867, jolloin se liitettiin Devonportin reservin 1. laivueeseen. Alus myytiin romutettavaksi vuonna 1899 Wardille Prestoniin.

## Lähteet

*
*
*
*

### Viitteet
HMS Prince Albert

**HMS Prince Albert** voi tarkoittaa seuraavia Britannian kuninkaallisen laivaston aluksia:
*HMS Prince Albert(1853), nimetty *HMS Princess Royaliksi* ennen vesillelaskua
*HMS Prince Albert (1864), rannikkopanssarilaiva
*HMS Prince Albert (1941), maihinnousualus 1941-1946.
HMS Victoria (1887)

**HMS Victoria** oli Britannian kuninkaallisen laivaston vuonna 1887 vesillelaskettu Victoria-luokan ironclad-taistelulaiva.

## Valmistus

Alus tilattiin Armstrong Whitworthin Elswickin telakalta nimellä HMS *Renown* ja sen köli laskettiin 13. kesäkuuta 1885 telakkanumerolla 490. Alus nimettiin 18. maaliskuuta 1887 HMS *Victoriaksi* ja se laskettiin vesille 9. huhtikuuta. Alus valmistui maaliskuussa 1890.

## Palvelus
HMS ''Camperdown'' törmäsi *Victoriaan* 22. kesäkuuta 1893 Tripolin edustalla Libanonin rannikolla. *Victoria* upposi kolmessatoista minuutissa vieden mukanaan 358 miestä.

## Lähteet

*
*
*

### Viitteet
HMS Sans Pareil (1887)

**HMS Sans Pareil** oli Britannian kuninkaallisen laivaston vuonna 1887 vesillelaskettu Victoria-luokan ironclad-taistelulaiva.

## Valmistus

Alus tilattiin Leamouthista Thames Ironworks and Shipbuilding Companyltä, jossa köli laskettiin 21. huhtikuuta 1885 telakkanumerolla 58H. Alus laskettiin vesille 9. toukokuuta 1887 ja valmistui 8. heinäkuuta 1891.

## Palvelus
Alus romutettiin vuonna 1907.

## Lähteet

*
*
*

### Viitteet
HMS Sans Pareil

**HMS Sans Pareil** voi tarkoittaa seuraavia Britannian kuninkaallisen laivaston aluksia:
*HMS Sans Pareil (1794), 80-tykkinen kolmannen luokan linjalaiva entinen Ranskan laivaston *Sans Pareil*
*HMS Sans Pareil (1851), 81-tykkinen toisen luokan linjalaiva
*HMS Sans Pareil (1887), ironclad taistelulaiva
Micael Bydén

**Micael Bydén** (s. 13. kesäkuuta 1964 Gnarp) on ruotsalainen kenraali, joka toimi Ruotsin puolustusvoimien komentajana vuosina 2015–2024. Sitä ennen hän oli ilmavoimien komentaja. Puolustusvoimien palvelukseen hän astui 1985.

Asepalveluksen Bydén on suorittanut 1982 Älvsborgin rannikkotykistössä. Hän on ollut sotilastehtävissä muun muassa Afganistanissa ja Yhdysvalloissa. Nimityksen aikaan hän oli sotilasarvoltaan kenraalimajuri ja ohitti siten korkeamman sotilasarvon ehdokkaita. Hänet on sittemmin ylennetty kenraaliksi.

## Lähteet

## Aiheesta muualla
Nabi Tajima

**Nabi Tajima** (4. elokuuta 1900 – 21. huhtikuuta 2018) oli japanilainen nainen ja huhtikuussa 2018 maailman vanhin elävä ihminen. Hän oli tiettävästi neljänneksi vanhimmaksi koskaan elänyt ihminen ja vanhimmaksi elänyt aasialainen ja japanilainen, kunnes Kane Tanaka ohitti hänen ikänsä 19. syyskuuta 2020. 

Tajimasta tuli vanhin elävä japanilainen nainen Misao Ōkawan kuoltua 1. huhtikuuta 2015. Tajima menetti tittelinsä hetkeksi, kun Tokiossa asuneen 115-vuotiaan naisen, jonka nimeä ei julkistettu, ikä saatiin todistettua. Tajima sai tittelin takaisin tokiolaisnaisen kuoltua 28. syyskuuta 2015. Tajima ohitti Ōkawan iän 1. syyskuuta 2017, jolloin hänestä tuli todistetusti Japanin vanhimmaksi elänyt nainen koskaan. Tajimasta tuli 15. syyskuuta 2017 (Japanissa 16. syyskuuta) maailman vanhin elävä ihminen jamaikalaisen Violet Brownin kuoltua.

Tajima täytti 117 vuotta 4. elokuuta 2017. Hän oli tiettävästi kahdeksas henkilö maailmassa ja toinen aasialainen ja japanilainen, joka on saavuttanut vähintään 117 vuoden iän ja viimeinen elossa ollut vuonna 1900 syntynyt henkilö. Tajiman kuoltua maailman vanhimman elävän henkilön titteli siirtyi japanilaiselle Chiyo Miyakolle.

## Lähteet
Scorpion-luokka

**Scorpion-luokka** oli Britannian kuninkaallisen laivaston kahden aluksen muodostama ironclad-taistelulaivaluokka. Britannian laivasto valtasi Konfederaation alun perin vuonna 1862 tilaamat alukset ennen alusten luovutusta tilaajalle.

## Alukset

## Lähteet

*
*

### Viitteet
Cerberus-luokka

**Cerberus-luokka** oli Britannian kuninkaallisen laivaston kahden aluksen muodostama monitoriluokka, jotka oli suunniteltu siirtomaiden rannikkopuolustukseen.

## Alukset
Luokan alukset suunnitteli Reed Melbournen ja Bombayn suojaksi. Alusten suojana oli kahdeksan tuuman panssarivyö, joka oheni kuusi tuumaiseksi keulassa ja perässä.

## Lähteet

*
*

### Viitteet
Intian kuninkaallinen laivasto

**Intian kuninkaallinen laivasto** () oli brittiläisen Intian ja Intian dominion meripuolustuksesta vastannut puolustushaara.

Laivasto perustettiin vuonna 1612 Itä-Intian kauppakomppanian laivastona ja se vaihtoi olemassaolonsa aikana nimeä useaan kertaan. Aikojen saatossa laivaston nimenä olivat muun muassa Bombay Marine, Hänen majesteettinsa intialainen laivasto, Hänen majesteettinsa Intian merivoimat ja Intian kuninkaalliset merivoimat kunnes se nimettiin vuonna 1934 Intian kuninkaalliseksi laivastoksi. Laivasto oli kooltaan vaatimaton, kunnes se kasvoi toisessa maailmansodassa merkittäväksi.

Intian hajottua kahdeksi valtioksi 1947 laivaston kalusto ja henkilöstö jaettiin Intian ja Pakistanin kesken suurin piirtein 2:1. Intian valtiomuodon vaihduttua tasavallaksi laivaston nimi muuttui Intian laivastoksi.

## Historia
Itä-Intian komppania perustettiin 1599 ja se aloitti taistelukelpoisen laivaston luomisen vuonna 1612. Komppania loi sataman ja pienen laivasto-osaston Suvaliin suojaamaan kauppaansa alueella. Honourable East India Company's Marineksi nimetty osasto vastaanotti ensimmäisen sotalaivansa 5. syyskuuta 1612.

### Bombay Marine 1686 - 1830
Vuonna 1686 pääosa brittien käymästä kaupasta siirrettiin Bombayhin, jolloin laivasto sai nimen Bombay Marine. Vaikka laivaston miehistö oli pääosin intialaisista koottu upseeristo oli täysin eurooppalainen. Kommodori William James tuli Marinen komentajaksi 1751 ja hän hyökkäsi 2. huhtikuuta 1755 *Protectorilla* Marathan linnakkeeseen tuhoten linnakkeen, vaikka hänellä oli käskynä ainoastaan saartaa se. Helmikuussa 1756 Marine avusti Robert Cliven johtamassa Gheriahin valtauksessa. 

### Intian laivasto 1830 - 1858
Vuonna 1830 Bombay Marine nimettiin Intian laivastoksi. Brittien vallattua Adenin laajeni laivaston vastuualue ja samalla sen alaisuuteen perustettiin Induksen laivue. Laivasto osallistui ensimmäiseen oopiumisotaan vuonna 1840.

### Hänen majestettinsa intialainen laivasto 1858 - 1934
Hänen majesteettinsa intialainen laivasto otti 1863 uudelleen käyttöönsä nimen Bombay Marine, joka muutettiin 1877 hänen majesteettinsa Intian merivoimiksi. Merivoimilla oli kaksi divisioonaa eli itäinen divisioona Kalkutassa ja läntinen divisioona Bombayssa.
Corning

**Corning** voi tarkoittaa:

*Corning, yhdysvaltalainen yritys

;Paikannimiä
* Corning (Arkansas)
* Corning (California)
* Corning (Indiana)
* Corning (Iowa)
* Corning (Kansas)
* Corning (Michigan)
* Corning (Minnesota)
* Corning (Missouri)
* Corning (kaupunki New Yorkissa)
* Corning (kylä New Yorkissa)
* Corning (Ohio)
* Corning (Wisconsin)
Corning (yritys)

**Corning** on yhdysvaltalainen yritys, joka valmistaa pääasiassa lasia ja keramiikkaa. Se tunnetaan parhaiten valmistamastaan Gorilla Glass -näyttölasista. Yhtiön nimi oli Corning Glass Works vuoteen 1989 saakka.

Marraskuussa 2024 kerrottiin, että Euroopan komissio on aloittanut tutkinnan Corningin toimintaan monopoliaseman käytöstä. Ilmoituksen mukaan Corning sekä vaatii että palkitsee asiakkaita ostamaan vain Corningilta, ja ilmoittamaan Corningille kilpailevista tarjouksista. Ilmoituksen mukaan tämä estää kilpailevien toimijoiden pääsyn samoille markkinoille.

## Katso myös
*Pyrex

## Lähteet
Mahmoud Dahoud

**Mahmoud Dahoud** (s. 1. tammikuuta 1996 Amuda, Syyria) on syyrialais-saksalainen jalkapalloilija, joka edustaa kotimaassaan Eintracht Frankfurtia.  Oikeajalkainen Dahoud on pelipaikaltaan keskikenttäpelaaja.

## Ura
### Seurajoukkueura
Dahoud aloitti jalkapallouransa Saksassa. Vuonna 2010 hän siirtyi Borussia Mönchengladbachin juniorijoukkueeseen. Seuran edustusjoukkueessa Bundesliigassa Dahoud teki debyyttinsä huhtikuussa 2015 Borussia Dortmundia vastaan. Tuo esiintyminen jäi Dahoudin kauden ainoaksi. Avausmaalinsa Bundesliigassa hän teki syyskuussa 2015 Augsburgin verkkoon. Samassa kuussa Dahoud debytoi myös Mestarien liigassa Sevillaa vastaan. Hän pelasi Mönchengladbachissa kolmen kauden aikana yhteensä 61 liigaottelua, joissa hän teki seitsemän ja syötti 15 maalia. Mestarien liigassa hän pelasi kymmenen ottelua. Eurooppa-liigassa hän pelasi kuusi ottelua ja teki yhden maalin.

Dahoud siirtyi Borussia Dortmundiin 12 miljoonan euron siirtosummalla kesällä 2017. Hän pelasi seurassa kuuden kauden aikana 101 liigaottelua, joissa hän teki neljä ja syötti 11 maalia. Mestarien liigassa hän pelasi 20 ottelua ja teki maalin kauden 2020–2021 neljännesvälieräottelussa Sevillaa vastaan. Eurooppa-liigassa hän pelasi kuusi ottelua. Hän voitti Saksan cupin vuonna 2021.

Daoud siirtyi Englannin Valioliigan Brightoniin ilmaissiirrolla kesällä 2023. Hän pelasi tammikuun 2024 loppuun mennessä yhdeksän ottelua Valioliigassa ja neljä Eurooppa-liigassa. Helmikuun alussa hän siirtyi loppukaudeksi lainalle VfB Stuttgartiin, jossa pelasi 13 bundesliigaottelussa, mutta vain kerran avauskokoonpanossa, ja teki yhden maalin.

Elokuussa 2024 Dahoud palasi kotimaahansa siirtyen kaksivuotisella sopimuksella Eintracht Frankfurtiin.

### Maajoukkueura
Dahoud on pelannut useissa Saksan juniorimaajoukkueissa. Hän pelasi alle 21-vuotiaiden EM-kilpailuissa kolme ottelua Saksan kultajoukkueessa 2017 ja viisi ottelua hopeajoukkueessa 2019. Saksan A-maajoukkueessa hän pelasi ensimmäiset ottelunsa loka-marraskuussa 2020 Turkkia ja Tšekkiä vastaan.

## Lähteet
Étienne François Geoffroy

**Étienne François Geoffroy** (13. helmikuuta 1672, Pariisi – 6. tammikuuta 1731, Pariisi) oli ranskalainen kemisti. Geoffroy loi ensimmäisen affiniteettitaulukon.

## Ura
Étienne François Geoffroy syntyi 13. helmikuuta 1672 Pariisissa. Hänen isänsä oli varakas apteekkari Matthieu François Geoffroy ja äitinsä Louise de Vaux, joka oli tunnetun kirurgin tytär. Geoffroy sai nuoruudessaan kotiopetusta muun muassa Wilhelm Hombergilta ja Jacques Cassinilta. Hänen isänsä lähetti Geoffroyn opiskelemaan Montpellier’n yliopistoon farmasiaa, jotta hän voisi jatkaa isänsä yritystä. Hän valmistui farmaseutiksi kaksi vuotta myöhemmin, mutta innostui opiskelujen aikana lääketieteestä. Hän palasi yliopistoon opiskelemaan lääketiedettä. Vuonna 1698 hän matkusti Lontooseen ja liittyi samalla Royal Societyn jäseneksi. Palattuaan Pariisiin tammikuussa 1699 hänet valittiin Ranskan tiedeakatemiaan. Vuonna 1700 hän teki pitkän matkan Italiaan. Vuonna 1704 hän valmistui lääketieteen tohtoriksi ja aloitti pari vuotta myöhemmin lääkärin ammatin harjoittamisen. Hänet valittiin lääketieteen professoriksi Collège de Franceen vuonna 1709. Hän opetti lääketieteen lisäksi kemiaa. Vuonna 1726 Geoffroy valittiin lääketieteellisen tiedekunnan dekaaniksi. Hän jäi eläkkeelle virastaan 1730. Vuotta myöhemmin hän kuoli keuhkotautiin 58-vuotiaana.

## Saavutukset tieteessä
Vuonna 1700 Geoffroy teki mittauksia suolaliuoksien lämpötilojen muutoksista, kun ne sekoittuivat keskenään. Myöhemmin hän tutki muun muassa rikkihapon kemiaa sekä rautaa. Hän osoitti, että vihannekset sisältävät rautaa. Vuonna 1718 Geoffroy päätteli, että voimakkaammin sitoutuva happo korvaa huonommin sitoutuvan hapon, kun se on kiinnittnyt emäkseen. Hän loi tätä varten taulukon, josta pystyi päättelemään suuhteelliset affiniteetit. Hänen taulukkonsa pysyi tärkeänä lähteenä koko 1700-luvun ajan, kunnes Claude Louis Berthollet muutti näkemyksen kemiallisesta reaktiosta.

## Lähteet
Anna Holmlund

**Anna Holmlund** (s. 3. lokakuuta 1987 Selånger, Sundsvall) on ruotsalainen uransa lopettanut freestylehiihtäjä, joka kilpaili skicrossissa. Holmlund saavutti olympiapronssia Sotšin talviolympialaisissa 2014 ja MM-pronssia Deer Valleyn MM-kilpailuissa 2011.

Freestylehiihdon maailmancupissa hän sijoittui kokonaiskilpailussa toiseksi kausilla 2014–2015 ja 2015–2016 ja voitti skicrossin maailmancupin kausilla 2010–2011, 2014–2015 ja 2015–2016. Osakilpailuvoittoja hänellä on 19.

Holmlund loukkaantui vakavasti päähän kaatuessaan harjoituslaskussaan Bolzanossa Italiassa 19. joulukuuta 2016. Hänet leikattiin ja hän oli koomassa toukokuuhun 2017 asti. Hän pääsi sairaalasta kotihoitoon heinäkuussa 2017.

Holmlund erosi miehestään Victor Öhling Nordbergistä syksyllä 2018.

## Lähteet
Vinylideenifluoridi

**Vinylideenifluoridi** (C2H2F2) on fluorattuihin alkeeneihin kuuluva orgaaninen yhdiste. Yhdistettä käytetään kemianteollisuudessa polymeerien valmistamiseen.

## Ominaisuudet
Huoneenlämpötilassa vinylideenifluoridi on väritöntä kaasua, joka voidaan paineistaa ja nesteyttää. Vinylideenifluoridi on veteen niukkaliukoista, mutta liukenee hyvin orgaanisiin liuottimiin. Yhdiste polymeroituu helposti yli 30 °C:n lämpötiloissa ja polymeroitumisreaktio on voimakkaasti eksoterminen. 

Vinylideenifluoridi luokitellaan Suomessa syöpävaaraa aiheuttavaksi yhdisteeksi.

## Valmistus ja käyttö
Vinylideenifluoridia voidaan valmistaa useilla eri tavoilla. Kaupallisesti käytettyjä ovat muun muassa 1-kloori-1,1-difluorietaanin dehydrokloorausreaktio vesihöyryn läsnä ollessa 500&ndash;650 °C:n lämpötilassa, kloorinpoistoreaktiolla 1,2-dikloori-1,1-difluorietaanista nikkelin toimiessa katalyyttinä ja fluorin eliminointi kuumentamalla 1,1,1-trifluorietaania.

Vinylideenifluoridista valmistetaan useissa sovellutuksissa hyödynnettävää elastomeeria polyvinylideenifluoridia. Reaktiossa käytetään peroksideja. Tärkeitä ovat myös vinylideenifluoridin kopolymeerit, joissa toisena monomeerina voi olla esimerkiksi eteeni, tetrafluorieteeni, klooritrifluorieteeni tai heksafluoripropeeni. Yhdistettä voidaan käyttää myös kylmäaineena.

## Lähteet
Danny Kent

**Danny Kent** (s. 25. marraskuuta 1993 Chippenham) on brittiläinen ratamoottoripyöräilijä, joka kilpailee kaudella 2016 Moto2-luokassa Leopard Racingin tallissa. Kent on 176 senttimetriä pitkä ja painaa 64 kilogrammaa.

## Ura
### 125cc/Moto3
Kent debytoi 125-kuutioisten MM-sarjassa kauden 2010 Ison-Britannian Grand Prix’ssä Hondalla. Loppukaudesta hän ajoi myös Lambrettalla. Kaudella 2011 hän saavutti ensimmäiset pisteensä Qatarista ollen 13:s. Kaudella 2011 Kent oli parhaimmillaan neljäs ja sijoittui sarjan loppupisteissä sijalle 11. Kaudella 2013 Kent saavutti ensimmäisen palkintosijansa Alankomaista ja avausvoittonsa Japanista saavuttaen kauden aikana kaksi voittoa ja kolme palkintosijaa. Moto3:ksi muuttuneen sarjan loppupisteissä hän oli neljäs.

### Moto2
Kaudeksi 2013 Kent siirtyi ajamaan Moto2-luokkaan. Kausi ei ollut hänen osaltaan onnistunut. Kent sijoittui parhaimmillaan kahdenneksitoista Malesiassa ja sijoittui sarjan loppupisteissä vasta sijalle 22.

### Paluu Moto3-sarjaan
Kaudeksi 2014 Kent palasi takaisin Moto3-sarjaan. Hän saavutti kauden aikana kaksi kolmatta sijaa ja oli sarjan loppupisteissä kahdeksas. Kaudella 2015 Kent saavutti kuusi voittoa ja yhteensä yhdeksän palkintosijaa, mutta varmisti mestaruutensa vasta kauden viimeisessä kilpailussa. Hänestä tuli ensimmäinen brittiläinen mestari missään ratamoottoripyöräilyn MM-sarjan luokassa sitten Barry Sheenen ja vuoden 1977. 

### Takaisin Moto2-sarjaan
Kaudeksi 2016 Kent palaa takaisin Moto2-sarjaan ja Leopard Racingin talliin, jolla hän kilpaili myös Moto3:ssa.

## Lähteet
Sigma Octantis

**Sigma Octantis** (σ Oct, σ Octantis) on tähti, joka kuuluu Oktantin tähdistöön ja on eteläisen pallonpuoliskon napatähti. Se on Delta Scuti -tähti jonka näennäinen magnitudi on keskimäärin 5,47, vaihdellen 0,03 yksikköä 2,33 tunnissa. Sigma Octantis sijaitsee noin 294 valovuoden päässä Maasta ja se luokitellaan jättiläistähdeksi.

Sigma Octantis on kuvattu Brasilian lippuun ja se kuvaa Distrito Federalia. Tähdestä käytetään sen sijainnin vuoksi toisinaan myös nimitystä **Polaris Australis**.

## Eteläinen napatähti
Sigma Octantis on eteläinen napatähti, jonka vastakohta pohjoisella pallonpuoliskolla on Pohjantähti. Eteläiseltä pallonpuoliskolta tarkasteltuna Sigma Octantis vaikuttaa lähes liikkumattomalta ja kaikki eteläisen taivaan tähdet näyttävät kiertävän sitä. Se kuuluu pieneen puolikkaan viisikulmion muotoiseen ryhmään ja sijaitsee noin asteen päässä varsinaisesta etelänavasta. Eteläisen taivaan etelänapa loittonee Sigma Octantiksesta.

## Havaitseminen
Sigma ocantis on vain heikosti havaittavissa paljaalla silmällä, joten se ei ole käyttökelpoinen navigoinnissa toisin kuin Pohjantähti. Tästä syystä huomattavasti helpommin havaittavaa Etelän ristiä käytetään yleensä etelänavan määrittämisessä. Sen jälkeen kun Sigma Octantiksen summittainen paikka on saatu määritettyä, joko Etelän ristin avulla tai muiden Oktanttiin kuuluvien tähtien perusteella, sen sijainti voidaan määritellä tarkasti. Sigma, Chi, Tau ja Upsilon Octantis ovat kaikki voimakkuuden 5,6 tähtiä ja muodostavan puolisuunnikkaan.

## Lähteet
Sierra de Guadarrama

**Sierra de Guadarrama** (Guadarraman vuoristo) on vuoristo Keski-Espanjassa. Se kuuluu Kastilian rajavuoriin. Vuoriston korkein kohta on Peñalara 2&nbsp;428&nbsp;m.

## Lähteet

## Aiheesta muualla
Lucas Eguibar

**Lucas Eguibar Bretón** (s. 9. helmikuuta 1994 San Sebastián) on espanjalainen lumilautailija, joka kilpailee lumilautakrossissa. 182 senttimetriä pitkä ja 82 kilogrammaa painava Eguibar edustaa Promosport DSC -seuraa.

Eguibar kilpaili vuoden 2014 talviolympialaisissa Sotšissa voittaen B-finaalin ja sijoittuen lopulta seitsemänneksi. Hän oli seitsemäs myös Pekingin olympialaisissa 2022 sekä yhdeksäs Milanon ja Cortinan olympialaisissa 2026. MM-kilpailuihin Eguibar on osallistunut kahdeksan kertaa vuosina 2011–2025. Hän voitti lumilautakrossin maailmanmestaruuden Idre Fjällissä 2021. Hän sai sekä henkilökohtaisessa että joukkuekilpailussa hopeaa Sierra Nevadassa 2017. Solitudessa 2019 hän sijoittui neljänneksi. Nuorten MM-kilpailuista hänellä on yksi kulta- ja yksi hopeamitali.

Lumilautailun maailmancupissa Eguibar debytoi tammikuussa 2012 Veysonnazissa sijoittuen sijalle 21. Ensimmäisen palkintosijansa hän saavutti maaliskuussa 2013 Arosassa sijoittuen kolmanneksi. Maaliskuussa 2015 Eguibar voitti Veysonnazin osakilpailun ollen ensimmäinen espanjalaislumilautailija, joka voittaa maailmancupin osakilpailun. Kaikkiaan hän on voittanut viisi maailmancupin osakilpailua, sijoittunut viisi kertaa toiseksi ja kahdeksan kertaa kolmanneksi. Kaudella 2014–2015 hän voitti myös lumilautakrossin kokonaiskilpailun. Kaudella 2022–2023 hän sijoittui cupissa toiseksi ja kaudella 2015–2016 kolmanneksi.

## Lähteet
Marc Stendera

**Marc Stendera** (s. 10. joulukuuta 1995 Kassel) on saksalainen jalkapalloilija, joka edustaa Bundesliigassa pelaavaa Eintracht Frankfurtia. Oikeajalkainen Stendera on pelipaikaltaan hyökkäävä keskikenttäpelaaja.

## Ura
### Seurajoukkueura
Stendera siirtyi vuonna 2010 Eintracht Frankfurtin juniorijoukkueeseen. Seuran edustusjoukkueessa Bundesliigassa hän debytoi huhtikuussa 2013 Bayern Müncheniä vastaan. Ensimmäisellä kaudellaan Bundesliigassa Stendera pelasi viidessä ottelussa, samoin kuin kaudella 2013–2014. Avausmaalinsa hän teki marraskuussa 2014 Borussia Mönchengladbachin verkkoon. Kaudella 2014–2015 Stendera teki 26 pelaamassaan ottelussa kolme maalia.

### Maajoukkueura
Stendera on edustanut Saksaa käytännössä kaikissa nuorten maajoukkueissa. Vuonna 2012 hän oli mukana saavuttamassa hopeaa alle 17-vuotiaiden EM-kilpailuista. Vuoden 2014 alle 19-vuotiaiden EM-kilpailuista Stendera ja Saksa saavuttivat kultaa. Vuoden 2015 alle 20-vuotiaiden MM-kilpailuissa Stendera teki neljä maalia ja neljä syöttöä, joiden ansiosta hänet palkittiin kolmanneksi parhaan maalintekijän Bronze Shoe -palkinnolla.

## Saavutukset
**Maajoukkuetasolla**
* Alle 19-vuotiaiden EM-kilpailut: kultaa (2014)
* Alle 17-vuotiaiden EM-kilpailut: hopeaa (2012)

**Henkilökohtainen**
* Alle 20-vuotiaiden MM-kilpailuiden kolmanneksi parhaan maalintekijän Bronze Shoe -palkinto: 2015

## Lähteet
Liisa Laakso

**Liisa Riitta Kristiina Laakso** (s. 18. elokuuta 1961 Rovaniemi) on suomalainen tutkija, joka työskentelee Uppsalassa Pohjoismaisen Afrikka-instituutin vanhempana tutkijana vuodesta 2019. Hän oli Tampereen yliopiston rehtori 2016–2018. Laakso toimi Helsingin yliopiston valtiotieteellisen tiedekunnan ensimmäisenä naispuolisena dekaanina 2010–2015. Hän oli kansainvälisen kehitystyön professori Jyväskylän yliopistossa 2004–2008 ja maailmanpolitiikan professori Helsingin yliopistossa 2008–2009.

Laakso valmistui ylioppilaaksi Rovaniemen keskustan lukiosta 1980. Hän opiskeli Helsingin yliopistossa pääaineenaan valtio-oppia ja valmistui valtiotieteen maisteriksi 1988 ja väitteli tohtoriksi 2000. Samana vuonna hänet nimitettiin Helsingin yliopiston kehitysmaatutkimuksen dosentiksi. Hän on tutkinut mm. Afrikan demokratisoitumista, Lähi-itää ja Aasiaa sekä EU:n ja Suomen kehitysyhteistyöpolitiikkaa ja kriisinhallintaa. Laakso on kuulunut Suomen Akatemian kulttuurin ja yhteiskunnan tutkimuksen toimikuntaan ja Kehityspoliittiseen toimikuntaan.

Laakso oli Talouspolitiikan arviointineuvoston jäsen 2014–2016. Vuonna 2021 hänet valittiin Suomalaisen Tiedeakatemian jäseneksi.

## Lähteet

## Aiheesta muualla
* Liisa Laakso Afrikka-instituutin sivuilla 
* 
*
Opel Blitz

**Opel Blitz** tarkoittaa seuraavia Opel-malleja:
* Opel Blitz, vuoden 1930 malli
* Opel Blitz, vuoden 1952 malli
* Bedford CF, myytiin joillain markkinoilla Opel Blitz -nimisenä.
Albion-luokka (linjalaiva)

**Albion-luokka** oli Britannian kuninkaallisen laivaston seitsemän 90-tykkisen toisen luokan linjalaivan muodostama alusluokka, jonka alukset suunnitteli Sir William Symonds.

## Alukset
Amiraliteetti hyväksyi 13. kesäkuuta 1935 Sir William Symondsin tekemät suunnitelmat. 
Kaksi ensimmäistä alusta tilattiin alun perin 80-tykkisinä Vanguard-luokan aluksina, *HMS Albion* ja *HMS Aboukir*, mutta niiden tilaukset siirrettiin tähän uuteen 90-tykkiseen luokkaan 21. kesäkuuta 1840. Kolme seuraavaa alusta tilattiin 12. maaliskuuta 1840, mitkä nimettiin 14. toukokuuta.  Näistä *HMS Prince Albert* nimettiin 26. maaliskuuta 1942 uudelleen *HMS Princess Royaliksi*.

*HMS Algiers*, joka oli tilattu 1833 110-tykkisenä ensimmäisen luokan linjalaivana, siirrettiin tähän luokkaan joulukuussa 1840. *HMS Marlborough* ja *HMS St Jean d'Acre* tilattiin 19. helmikuuta 1844, mutta kolme viikkoa myöhemmin *Marlborough* siirrettiin 110-tykkiseksi ensimmäisen luokan linjalaivaksi. Kaikkien alusten työt keskeytettiin *Albionia* lukuun ottamatta maaliskuussa 1842 ja uudelleen 18. joulukuuta 1844. Töitä kuitenkin pääosin jatkettiin 26. maaliskuuta 1846.

## Lähteet
*

### Viitteet
Adam Lowry

**Adam Lowry** (s. 29. maaliskuuta 1993 St. Louis, Missouri, Yhdysvallat) on kanadalainen jääkiekkoilija, joka edustaa NHL-joukkue Winnipeg Jetsiä. Hän toimii joukkueen kapteenina. Lowry on pelipaikaltaan keskushyökkääjä. Jets varasi Lowryn vuoden 2011 varaustilaisuudessa 67. pelaajana kolmannella kierroksella. 

Huhtikuussa 2021 Lowry teki Jetsin kanssa viisivuotisen ja yhteensä 16,25 miljoonan dollarin arvoisen jatkosopimuksen. 

Lowryn isä Dave Lowry on entinen NHL-jääkiekkoilija ja nykyinen jääkiekkovalmentaja, äiti Elaine puolestaan triathlonisti ja kuntovalmentaja. Veli Joel Lowry on myös ammattilaisjääkiekkoilija. 

Ennen kauden 2023-2024 alkua Lowry nimettiin Jetsin kapteeniksi.

Marraskuussa 2025 Lowry solmi Jetsin kanssa viisivuotisen ja yhteensä 25 miljoonan dollarin arvoisen jatkosopimuksen, joka alkaa kaudella 2026–2027.

## Tilastot

## Lähteet
* http://www.nhl.com/ice/fi/player.htm?id=8476392&view=stats

### Viitteet
Mika Mäkinen

**Mika Mäkinen** (s. 13. heinäkuuta 1971) on suomalainen autourheilija, joka kilpaili ratakuorma-autojen EM-sarjassa MAN:illa vuosina 2010–2013. 

Mäkinen debytoi ratakuorma-autojen EM-sarjassa vuonna 2010 Nürburgringin osakilpailussa. Hän saavutti kauden aikana kolme pistettä. Kaudella 2011 Mäkinen saavutti 20 pistettä ollen sarjan viidestoista. Kaudella 2012 hän saavutti uransa ensimmäisen voiton ja oli palkintokorokkeella kaiken kaikkiaan viisi kertaa. EM-sarjassa hän oli seitsemäs 160 pisteellä. Kaudella 2013 Mäkinen saavutti kolme voittoa ja kuusi palkintosijaa ollen sarjan kahdeksas 155 pisteellään. Tuo kausi jäi Mäkisen viimeiseksi EM-sarjassa. Hän on toiminut uransa jälkeen Mad-Croc Truck Racing Teamin tallipäällikkönä. Vuonna 2017 Mäkinen osallistuu tauon jälkeen Englannin mestaruussarjaan suomalaisella Sisu kuorma-autollaan. Kauden 2017 päätteeksi hän voitti Britannian ratakuorma-auto sarjan mestaruuden ylivoimaisella piste-erolla muihin.

Mäkinen on saavuttanut kotimaisessa kuorma-autojen sarjassa lukuisia voittoja ja 5 mestaruutta.

Siviiliammatiltaan Mäkinen on maarakentaja.

## Lähteet
Kevin Le Roux

**Kevin Le Roux** (s. 11. toukokuuta 1989 Champigny-sur-Marne) on ranskalainen lentopalloilija, joka edustaa turkkilaista Halkbank Ankaraa ja Ranskan lentopallomaajoukkuetta. Pelipaikaltaan 209 senttimetriä pitkä Le Roux on keskitorjuja. 2015 Le Roux voitti Ranskan maajoukkueessa Euroopan mestaruuden ja Maailmanliigan.

## Lähteet
* http://worldleague.2015.fivb.com/en/intercontinental-group2/competition/teams/fra-france/players/kevin-le-roux?id=43144
* http://www.cev.lu/Competition-Area/MatchPage.aspx?mID=27716&ID=700&CID=5567&PID=1330&type=LegList
Aptera

**Aptera** ( tai Ἀπτερία; varhemmin Ἄptaϝra) oli antiikin aikainen kaupunki ja kaupunkivaltio (*polis*) Kreetan saarella. Sen arkeologinen alue sijaitsee Chanián kunnassa aivan nykyisen Ápteran kylän itäpuolella.

Apteran asutus on ollut olemassa jo minolaisena aikana viimeistään 1000-luvulla eaa. Nimi ”Aptera” palautuu ilmeisesti paikan alkuperäiseen nimeen ja esiintyy lineaari-B-kirjainmerkein kirjoitetuissa mykeneläisissä kirjoituksissa muodossa *a-pa-ta-wa*. Kreikkalaisessa mytologiassa kaupungin nimi tulee kuningas Apteronista. Toisen version mukaan nimi oli seurausta paikalla järjestetystä muusien ja seireenien musiikkikilpailusta. Seireenien hävittyä nämä menettivät siipensä (*a-ptera*, ”siivettömät”).

Antiikin aikana Aptera oli läntisen Kreetan merkittävimpiä kaupunkivaltioita. Se kukoisti 600-luvulta eaa. lähtien. Kaupunki auttoi Spartaa toisessa messenialaissodassa vuonna 668 eaa. ja oli liittoutunut Knossoksen kanssa Kreetan sisällissodassa vuonna 220 eaa. Kaupunki oli olemassa myös roomalaisella ja varhaisbysanttilaisella ajalla. Se hylättiin 600-luvulla maanjäristyksen jälkeen ja tuhoutui lopullisesti arabien hyökkäyksessä vuonna 823. Kaupungin löysi Robert Pashley vuonna 1834. Arkeologisia kaivauksia on suoritettu mm. vuosina 1862–1864, 1942 ja 1958.

Kaupungista on säilynyt paljon erilaisten yksityisten ja julkisten rakennusten raunioita pitkältä ajanjaksolta. Näihin lukeutuu muun muassa temppeli, roomalainen kylpylä, teatteri, suurikokoisia roomalaisaikaisia vesisäiliöitä, yksityishuviloita, kaupunginmuuri ja linnoituksia sekä hautausmaa. Venetsialaiselta ajalta paikalla on Johannes Teologin luostari.

## Lähteet

## Aiheesta muualla